Notum sit universis presentibus et futuris quod ego Hugo de Verge dominus Mirebelli pro salute anime mee dedi in perpetuam elemosinam Deo et Beate Marie Cistercii XX minas frumenti apud Rouram in festo sancti Michaelis annis singulis persolvendas. Similiter dedi in perpetuam elemosinam ecclesie Theoloci frumenti quinque minas, ecclesie de Colungis tres, ecclesie Besuensis tres, ecclesie Sancti Benigni Divionensis tres, ecclesie Sancti Stephani Divionensis tres, ecclesie Sancte Marie de Thart tres, ecclesie Sancte Marie de Laonia duas, hospitali de Breschun tres, prioratui de Gevreio tres, ecclesie Sancti Dionisii tres, ecclesie Sancti Viventii de Verge tres, ecclesie de Marrineio tres frumenti et duas avene in predicto loco et in eodem termino superius nominato his omnibus ecclesiis annis singulis persolvendas. Sub tali conditione quod quando Odo dux Burgundie terram heredibus meis assignaverit pro bladio quod in predicta villa suscipio ille qui dominium habebit in terra pro predicto bladio a duce assignata assignabit certos redditus in quibus supradicta annona in pretaxato termino iam dictis ecclesiis annuatim ex integro persolvatur. Si vero contigerit castrum Vergei ad heredum meorum dominium devenire ille qui dominus castri fuerit tenebitur in ipsa castellaria Vergei assignare sepe dictis ecclesiis certos redditus in quibus bladium supradictum ex integro suscipiant annuatim. Hoc totum laudavit Odo dux Burgundie qui istam elemosinam manutenere et heredes meos si facte rei nolent consentire ad istud exequendum conpellere se promisit. Istud etiam Julia uxor mea et filii mei laudaverunt. Ut autem hoc ratum et firmum deinceps habeatur cartam presentis scripti sigilli Odonis ducis Burgundie et mei feci munimine confirmari. Actum est hoc anno Dominice Incarnationis Mo CCo.